b'\n_START_ARTICLE_\nNur Otan\n_START_SECTION_\nOtan 1999\n_START_PARAGRAPH_\nNur Otanin edelt\xc3\xa4j\xc3\xa4, Is\xc3\xa4nmaa-puolue, Otan, perustettiin 12. helmikuuta 1999. 1. maaliskuuta 1999 pidettiin ensimm\xc3\xa4inen Tasavaltalainen poliittinen puolue Otanin puoluekokous, johon osallistui l\xc3\xa4hes nelj\xc3\xa4sataa edustajaa Kazakstanin alueilta, kaupungeista ja piireist\xc3\xa4. Mukana oli muun muassa 17 kansallisuuden edustajat, 104 yritt\xc3\xa4j\xc3\xa4\xc3\xa4 ja liikemiest\xc3\xa4 sek\xc3\xa4 67 julkisella sektorilla ty\xc3\xb6skentelev\xc3\xa4\xc3\xa4 ja 122 valtiolla ty\xc3\xb6ss\xc3\xa4 olevaa. Kokous valitsi yksimielisesti Kazakstanin presidentti Nursultan Nazarbajevin puolueen ensimm\xc3\xa4iseksi puheenjohtajaksi._NEWLINE_Puoluetta tukivat Kazakstanin kansan yhten\xc3\xa4isyyden liitto, Kazakstanin demokraattinen puolue ja Kazakstanin liberaali liike, jotka j\xc3\xa4rjestiv\xc3\xa4t yhteisen kokouksen. Lopuksi Otaniin liittyiv\xc3\xa4t Oikeudenmukaisuuden puolue, Kansan osuuskuntapuolue ja Tasavaltalainen ty\xc3\xb6n poliittinen puolue._NEWLINE_Ensimm\xc3\xa4isiss\xc3\xa4 ma\xc5\xbeiliksen vaaleissaan 2004 nelj\xc3\xa4st\xc3\xa4 puolueesta yhdistyneen\xc3\xa4 Otan sai 60,6\xc2\xa0% \xc3\xa4\xc3\xa4nist\xc3\xa4 ja 42/77 paikkaa. Tuolloin ma\xc5\xbeilikseen valittiin kymmenen valtiop\xc3\xa4iv\xc3\xa4edustajaa suhteellisella menetelm\xc3\xa4ll\xc3\xa4 yhdess\xc3\xa4 koko maan kattavasta vaalipiirist\xc3\xa4 ja 67 edustajaa enemmist\xc3\xb6vaalilla pienist\xc3\xa4 vaalipiireist\xc3\xa4.\n_START_SECTION_\nNur Otan 2006\n_START_PARAGRAPH_\n25. syyskuuta 2006 siihen liittyi Dariga Nazarbajevan johtama Asar, mik\xc3\xa4 lis\xc3\xa4si puolueen paikkam\xc3\xa4\xc3\xa4r\xc3\xa4\xc3\xa4 nelj\xc3\xa4ll\xc3\xa4. Joulukuussa 2006 ilmoitettiin kansalaispuolueen ja maaseudun puolueen liittyv\xc3\xa4n Otaniin ja sen paikkam\xc3\xa4\xc3\xa4r\xc3\xa4 lis\xc3\xa4\xc3\xa4ntyi 57 paikkaan. Joulukuun puoluekokouksessa 22. joulukuuta 2006 muutettiin nimeksi Nur Otan.'